Гъуащхьэтет цIэрыIуэр мыхъуатэмэ…
«Спартак-Налшык» (Налшык) — «Арсенал» (Тулэ) — 0:0. Налшык. «Спартак» стадион. Жэпуэгъуэм и 13-м. ЦIыху 1000 еплъащ.
Судьяхэр: Шпилев (Белгород), Шабанов (Набережные Челны), Рунов (Санкт-Петербург).
«Спартак-Налшык»: Степанов, Рогочий, Засеев, Абазэ, Гарбуз, Чеботару, Руа, Коронов, Щэуей, Медведев (ЛIуп, 81, Буйтрагэ, 90+2), Сирадзе (Гуэщокъуэ, 71).
«Арсенал»: Филимонов, Ершов, Сухарев, Кашчелан, Игнатьев (Шилов, 90+1), Лях, Макаренкэ, Лепский, Кузнецов (Сергеев, 46), Савин (Тимохин, 46), Кутьин (Маслов, 77).
Дагъуэ къыхуащIащ Ершовым, Кашчелан, Макаренкэ, Щэуейм, Филимоновым.
Джэгугъуищ хъуащ «Спартак-Налшыкым» и гъуэм топ къызэрыдамыгъэкIыфрэ. Пэжщ, а лъэхъэнэм къриубыдэу ди щIалэхэри къызэрыхэжаныкIар зэ закъуэщ. Апхуэдэу щыт пэтми, налшыкдэсхэм я очко бжыгъэм хагъахъуэ икIи шэч хэлъыжкъым зэхьэзэхуэм и пэщIэдзэм зэрыхуа щытыкIэ гугъум ахэр мыгувэу къызэрикIынум.
Бэнэныгъэ гуащIэ. ИкIэм-икIэжым, «Спартак-Налшыкым» и джэгу-кIэр зэтеуващ. Уолъагъу абы и футболистхэм я къару псори зэIущIэм зэрыхалъхьэр икIи дэтхэнэ джэгугъуэми ерыщу текIуэныгъэм зэрыщыху-щIэкъур. Абы папщIэ я узыншагъи щысхькъым. Ар наIуэ дыдэ ищIащ вэсэмахуэ Налшык щрагъэкIуэкIа зэIущIэм.
ЕтIуанэ дивизионым къыхэкIа къудейуэ, зыхыхьа гупыщIэм псынщIэу бжьыпэр щызыубыда Тулэ и «Арсенал»-м, дауи, занщIэу гу лъатащ. НэгъуэщIуи хъунутэкъым: Европэм и Чемпионхэм я лигэр Португалием и «Порто»-м хэту къэзыхьа, абы и финалым топ щыдэзыгъэкIа, Мэзкуу и «Спартак»-м щыджэгуу ди къэралым и чемпион мызэ-мытIэу хъуа Аленичев Дмитрий и гъэсэнхэм я хьэрхуэрэгъу псори хагъащIэу щIадзащ икIи зэхьэзэхуэм бжьыпэр щаубыдащ. Абыхэм япэу къащытекIуар епщыкIузанэ джэгугъуэрщ.
Аленичевым гуп лъэщ зэкъуигъэуващ икIи абыкIэ дэIэпыкъуэгъу къыхуэхъуащ гъуащхьэтет цIэрыIуэ, Урысей Федерацэмрэ Мэзкуу и «Спартак»-мрэ я щIыхьыр илъэс куэдкIэ зыхъума, иужькIэ пшахъуэм щыджэгу футболымкIэ дуней псом и чемпион хъуа Филимонов Александр. Ар иджыпсту «Арсенал»-м и гъуащхьэтетхэм я тренерщ, ауэ езыми утыку къихьэн щигъэтакъым. Филимоновым и джэгукIэ гъуэзэджэр мыхъуатэмэ, шэч хэлътэкъым, вэсэпшыхь тулэдэсхэр Налшык зэрыщыхагъэщIэнум.
Налшыкдэсхэр йобгъэрыкIуэ. ЗэIущIэм и пэщIэдзэм щегъэжьауэ «Спартак-Налшыкым» тепщэныгъэр иубыдащ. Нэрылъагъут джэгугъуэ блэкIам Уфа щыIэу зэрыщытекIуам абы хэтхэр зэрыгушхуар. ЕпщыкIутIанэ дакъикъэм Чеботару щхьэкIэ лъэщу зэуа топыр гъуэм щыдыхьэ дыдэм хьэщIэхэм я гъуащхьэхъумэхэм ящыщ зым къригъэгъэзащ. Куэд дэмыкIыу Сирадзе апхуэдэ дыдэ Iэмал къыхукъуэкIащ: Филимоновым топым къригъэгъэзащ, арщхьэкIэ ди щIалэхэм ящыщ абы зыри нэсакъым.
Абы щыгъуэми «Арсенал»-м бжыгъэр къызэIуихыну зы Iэмали иIэтэкъым. ЖыпIэну ирикъунщ, джэгур иухыхукIэ «Спартак-Налшыкым» и гъуэм хуэзэу тулэдэсхэр зэи къызэремыуар. Зэхьэзэхуэм зэрыщIидзэрэ тIуми зэхэту топ 20 дэзыгъэкIа абыхэм я гъуащхьауэхэу Кутьинымрэ Савинымрэ ди щIалэхэм ягъэбэуакъым икIи, икIэм-икIэжым, ахэр яхъуэжын хуей хъуащ.
«Спартак-Налшыкым» и ебгъэрыкIуэныгъэхэм увыIэгъуэ яIэтэкъым. Ар зылъагъу стадионым къекIуэлIахэми зэралъэкIкIэ ди щIалэхэр трагъэгушхуэрт. Рогочий, Медведевым, Руа сымэ Iэмал гъуэзэджэхэр зыIэщIагъэкIащ. Гуэщокъуэмрэ ЛIупымрэ къихьа иужькIэ ебгъэрыкIуэ- ныгъэхэр нэхъ гуащIэж хъуащ. Iэмал имыIэу топыр дэкIын хуейуэ къыпщы-хъурт, ауэ сыт щыгъуэми зымащIэкIэ ар гъуэм хуэзэртэкъым е Филимоновым абы къригъэгъазэрт.
Джэгум къыщIагъуа дакъикъищым псори къытIуригъэупщIыIуэжащ. ЗэIущIэм хуабжьу жыджэру къыхыхьа ЛIупым топыр къыIэрыхьэри, зы гъуащхьэхъумэ кIэщIу яужь къиту, гъуэмкIэ уафэхъуэпскIыу зричащ. Абы къыпежэжьа Филимоновым и къару къызэрихькIэ и лъакъуэмкIэ зишэщIри, Ислъам «ириупщIыкIащ». Судьям напIэзыпIэм джэгур къигъэувыIащ, щIэщхъушхуэ гуэр къызэрыхъуар къыгурыIуэри. Дохутырхэри псынщIэу къэсащ. Ахэр щыхьэт техъуащ ЛIупым и лъакъуэр зэрыкъутам. икIэщIыпIэкIэ Тхьэм узыншэ ищIыж. Саратов щыщ судья Шпилевыр зи щIыхьыр ин Филимоновымрэ Аленичевымрэ яфIэлIыкIа хьэмэрэ ящышына? Сытми, хьэщIэхэм я гъуащхьэтетым дагъуэ хуищIри, абдежым джэгум щригъэухащ, ди щIалэхэр штрафной къудей иримыгъауэу…
Адрейхэр зэрыджэгуам я гугъу пщIымэ, къыхэгъэщыпхъэщ турнир таблицэм щыпашэр аргуэру зэрахъуэжар. Ярославль щыIэу «Алания»-р къызэрыхагъэщIар къигъэсэбэпри, «Мордовия»-м бжьыпэр иубыдыжащ. Абы къы- зэтригъэувыIащ джэгу- гъуи-бгъу хъуауэ зыри зытемыкIуэфа Мэзкуу и «Торпедо»-р. Ещанэ увыпIэр ирагъэбгынащ «Арсенал»-ми.
Иджы щыгъуазэ фыхуэтщIынщ япэ дивизионым хэт командэхэм иужьу ирагъэкIуэкIа джэгугъуэм къарикIуа бжыгъэхэм: «Мордовия» (Саранск) — «Торпедо» (Мэзкуу) — 1:0, «Динамо» (Санкт-Петербург) — «Ротор» (Волго-град) — 0:0, «Сибирь» (Новосибирск) — «Салют» (Белгород) — 1:0, «Енисей» (Красноярск) — «Луч-Энергия» (Владивосток) — 1:0, «СКА-Энергия» (Хабаровск) — «Балтика» (Калининград) — 2:1, «Шинник» (Ярославль) — «Алания» (Владикавказ) — 1:0, «Химик» (Дзержинск) — «Нефтехимик» (Нижнекамск) — 0:0, «Уфа» (Оренбург) — «Ангушт» (Нэзрэн) — 2:1.
КъыкIэлъыкIуэ джэгугъуэхэр «Спартак-Налшыкым» иужь къит командищым ядригъэкIуэкIынущ. Дыщыгугъынщ абыхэм къарикIуэ бжыгъэхэм ди командэм и Iуэхухэр иригъэфIэкIуэжыну. Япэу чэзур къылъысынущ «Ангушт»-м. Жэпуэгъуэм и 18-м ди щIалэхэр Нэзрэн къалэм я хьэрхуэрэгъухэм щапэщIэ- тынущ.
Жыласэ Заурбэч.
ЗэIущIэ нэужьым
Аленичев Дмитрий, «Арсенал»-м и тренер нэхъыщхьэ: И узыншагъэр зэфIэувэжыну дыфхуохъуахъуэ
— Ди гум щIыхьащ джэгум и кIэухым фи щIалэщIэм фэбжьышхуэ зэригъуэтар. Абы и узыншагъэр икIэ-щIыпIэкIэ зэфIэувэжыну си щхьэми командэми къабгъэдэкIыу дыфхуохъуахъуэ. Ди жагъуэ зэрыхъущи, футболым апхуэдэ щIэщхъухэр куэдрэ къыщохъу.
Джэгум и гугъу пщIымэ, «Спартак-Налшыкым» тепщэныгъэр иIыгъащ. Абы Iэмал хъарзынэхэр иIащ, ауэ ди гъуащхьэхъумэхэр бэлэрыгъакъым. Мыпхуэдэ зэIущIэ гугъум зы очко къызэрыщытхьам дыщогу-фIыкI. Ди щIалэхэм абы щхьэкIэ фIыщIэ яхуэсщIащ.
— Мы гъэм хуабжьу жы-джэру евгъэжьащ. Сыт хуэдэ къалэнхэр къыфхуагъэувауэ щыт?
— Апхуэдэу къалэн пыухыкIахэр къытхуагъэува-къым. Дэтхэнэ зэIущIэми текIуэныгъэм дыщыхущIэкъуу аращ.
Шыпш Тимур, «Спартак-Налшыкым» и тренер нэхъыщхьэ: Армырауэ текIуэныгъэр къыпхуэхьынукъым
— «Арсенал»-р фIыуэ гъэса гуп зэкъуэтщ, футболист хъарзынэхэр щызэхуэшэсауэ. Тулэдэсхэм дазэрыдэджэгунум ерыщу зыхуэдгъэхьэзырат. ТекIуэныгъэри къытхуэхьынут, абы папщIэ Iэмал гъуэзэджэхэр диIащ. Къапщтэмэ, сыт и уасэ Гуэщокъуэ Арсен джэгум и кIэхым къыхукъуэкIар! АрщхьэкIэ топыр тхудэгъэ-кIыркъым, армырауэ текIуэныгъэр къыпхуэхьынукъым.
— ЛIупым игъуэта фэб-жьыр хьэлъэ?
— Хьэлъэщ — и лъакъуэр къутащ.
Хьэтау Ислъам.
